SL Uradni list Evropske unije L 352/48

DELEGIRANA UREDBA KOMISIJE (EU) 2016/2376

z dne 13. oktobra 2016

o načrtu za zavržke za venernice Venus spp. v italijanskih teritorialnih vodah

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (1) in zlasti člena 15(6) Uredbe,

ob upoštevanju Uredbe Sveta (ES) št. 1967/2006 z dne 21. decembra 2006 o ukrepih za upravljanje za trajnostno izkoriščanje ribolovnih virov v Sredozemskem morju, spremembi Uredbe (EGS) št. 2847/93 in razveljavitvi Uredbe (ES) št. 1626/94 (2) ter zlasti člena 15a Uredbe,

ob upoštevanju naslednjega:

(1) Cilj Uredbe (EU) št. 1380/2013 je postopna odprava zavržkov za ves ribolov v Uniji z uvedbo obveznosti iztovarjanja ulova za vrste, za katere veljajo omejitve ulova.

(2) Člen 15(6) Uredbe (EU) št. 1380/2013 pooblašča Komisijo, da na podlagi skupnih priporočil, ki jih države članice pripravijo po posvetu z zadevnimi svetovalnimi sveti, z delegiranimi akti sprejme načrte za zavržke, ki lahko trajajo največ tri leta. Načrti za zavržke lahko vključujejo tudi tehnične ukrepe v zvezi z ribolovom.

(3) Italija je kot edina država članica z neposrednim upravljalnim interesom za nabiranje venernic Venus spp. v italijanskih teritorialnih vodah Komisiji predložila priporočilo v skladu s postopkom iz člena 18 Uredbe (EU) št. 1380/2013. Priporočilo je bilo predloženo v obliki nacionalnega načrta za upravljanje zavržkov staleža Venus spp. po posvetovanju s svetovalnim svetom za Sredozemsko morje (MEDAC). Ob predložitvi priporočila je Znanstveni, tehnični in gospodarski odbor za ribištvo (STECF) pregledal znanstvene prispevke, ki jih je predstavila Italija. Ukrepi iz skupnega priporočila so skladni s členom 18(3) Uredbe (EU) št. 1380/2013.

(4) Člen 15a Uredbe (ES) št. 1967/2006 Komisijo pooblašča, da zaradi sprejetja načrtov za zavržke za vrste, za katere velja obveznost iztovarjanja, določi najmanjše referenčne velikosti ohranjanja z namenom varovanja nedoraslih morskih organizmov. Najmanjše referenčne velikosti ohranjanja lahko po potrebi odstopajo od velikosti, določenih v Prilogi III k navedeni uredbi.

(5) V skladu s sklepi zasedanja STECF o nacionalnem načrtu za upravljanje zavržkov staleža Venus spp. spada vrsta Venus spp. med vrste z visoko stopnjo preživetja, kar upravičuje prošnjo za odstopanje od obveznosti iztovarjanja za zavrženi del ulova. Zmanjšanje najmanjše referenčne velikosti ohranjanja s 25 mm na 22 mm ni nezdružljivo z dolžino ob zrelosti, zato ne bi smelo imeti bistvenega vpliva na varovanje nedoraslih organizmov. Po napovedih naj bi se reproduktivni potencial staleža le malo zmanjšal, kar naj ne bi imelo pomembnega vpliva na stalež. Nazadnje je bilo ugotovljeno, da bi predlagani program znanstvenega spremljanja verjetno zagotovil dovolj podatkov za oceno učinkov načrta za zavržke.

(6) Da se zagotovi ustrezen nadzor nad izvajanjem obveznosti iztovarjanja, bi morala država članica oblikovati seznam plovil, za katere velja ta uredba.

(7) Ukrepi iz te uredbe neposredno vplivajo na gospodarske dejavnosti, povezane z ribolovom in načrtovanjem ribolovne sezone plovil Unije, zato bi morala uredba začeti veljati tretji dan po objavi v Uradnem listu Evropske unije. V skladu s členom 15(6) Uredbe (EU) št. 1380/2013 bi se morala ta uredba uporabljati največ tri leta –

SPREJELA NASLEDNJO UREDBO:

Člen 1

Predmet urejanja

Ta uredba določa podrobnosti za izvajanje obveznosti iztovarjanja, ki se uporabljajo za nabiranje vrste Venus spp. v italijanskih teritorialnih vodah v skladu s členom 15(1)(d) Uredbe (EU) št. 1380/2013.

Člen 2

Najmanjša referenčna velikost ohranjanja

1. Z odstopanjem od najmanjše referenčne velikosti ohranjanja, določene v Prilogi III k Uredbi (ES) št. 1967/2006, in za namene člena 15(11) Uredbe (EU) št. 1380/2013 znaša najmanjša referenčna velikost ohranjanja vrste Venus spp. v italijanskih teritorialnih vodah 22 mm celotne dolžine.

2. Merjenje velikosti vrste Venus spp. poteka v skladu s Prilogo IV k Uredbi (ES) št. 1967/2006.

Člen 3

Seznam plovil

1. Organi države članice določijo plovila, za katera velja obveznost iztovarjanja.

2. Organi države članice do 31. decembra 2016 Komisiji prek varnega spletišča Unije za nadzor ribištva predložijo seznam vseh plovil, ki imajo dovoljenje za nabiranje vrste Venus spp. s hidravličnimi strgačami v italijanskih teritorialnih vodah. Seznam ves čas posodabljajo.

Člen 4

Začetek veljavnosti

Ta uredba začne veljati tretji dan po objavi v Uradnem listu Evropske unije.

Uporablja se od 1. januarja 2017 do 31. decembra 2019.

Člen 3 pa se uporablja od datuma začetka veljavnosti.

Ta uredba je v celoti zavezujoča in se neposredno uporablja v državah članicah v skladu s Pogodbama. V Bruslju, 13. oktobra 2016 Za Komisijo Predsednik Jean-Claude JUNCKER

(1) UL L 354, 28.12.2013, str. 22.

(2) UL L 409, 30.12.2006, str. 9.